b'\n_START_ARTICLE_\nJomsvikingenes saga\n_START_PARAGRAPH_\nJomsvikingenes saga er en islandsk saga som forteller om festningen Jomsborg, som ble grunnlagt av Palnatoke, og det ber\xc3\xb8mte krigerbrorskapet av jomsvikinger. Sagaen forteller ogs\xc3\xa5 om jomsvikingenes nederlag mot nordmenn i slaget ved Hj\xc3\xb8rungav\xc3\xa5g i 986, da Sigvalde jarl deltok p\xc3\xa5 en dansk invasjonsfl\xc3\xa5te for \xc3\xa5 avsette H\xc3\xa5kon jarl.\n_START_SECTION_\nOmfattende myte\n_START_PARAGRAPH_\nJomsvikingenes saga ble skrevet p\xc3\xa5 Island en gang rundt 1200 og finnes i flere utgaver, blant annet en senere utgave fra s\xc3\xa5 sent som 1400-tallet, men historien finnes ogs\xc3\xa5 spredt over de fleste andre norr\xc3\xb8ne sagaene som Fagrskinna, Snorre Sturlasons Heimskringla, Knytlinga saga, F\xc3\xa6r\xc3\xb8yingesaga, Nj\xc3\xa5ls saga og Den st\xc3\xb8rre saga om Olav Tryggvason (\xc3\x93l\xc3\xa1fs saga Tryggvasonar hinn mikla). De finnes ogs\xc3\xa5 omtalt i Adam av Bremens Gesta Hammaburgensis Ecclesiae Pontificum._NEWLINE_Jomsvikingenes saga har en kompleks tekstural historie med store innbyrdes ulikheter, eksempelvis mellom den versjonen som Snorre Sturlasson benyttet og den som forfatteren av Fagrskinna benyttet. Den beste enkeltst\xc3\xa5ende versjonen er den som kalles for \xc2\xabAM 291 4to\xc2\xbb, mens andre overleverte utgaver synes \xc3\xa5 v\xc3\xa6re basert p\xc3\xa5 kombinasjoner av de overst\xc3\xa5ende reduserte utgavene. Antagelig har fortellingen eksistert i en opprinnelig skrevet saga, basert p\xc3\xa5 muntlig overlevering og i mindre grad p\xc3\xa5 skrevne kilder, og denne sagaen synes \xc3\xa5 ha bli delt i to ulike reduserte utgaver ganske tidlig etter at den ble skrevet. Den islandske litteraturforskeren \xc3\x93lafur Halld\xc3\xb3rsson har derimot argumentert for at de to sagaene er blitt skrevet hver for seg, begge basert p\xc3\xa5 muntlige tradisjoner.\n_START_SECTION_\nHistorisk tvilsom\n_START_PARAGRAPH_\nJomsvikingenes saga er et tidlig og til dels ypperlig eksempel p\xc3\xa5 sagalitteraturen, men er samtidig kanskje den sagaen som har gitt spesielt historikerne mest hodebry. De fleste er enige om at all sagalitteratur har en mer eller mindre historisk kjerne, og er mer eller mindre basert p\xc3\xa5 fiksjon. Av alle sagaer er Jomsvikingenes saga den som forskerne mener er mest fiktiv og minst historisk korrekt._NEWLINE_Jomsvikingenes saga er likevel plassert mot en bakgrunn av faktiske, historiske hendelser \xe2\x80\x93 den danske kongens bestrebelser p\xc3\xa5 \xc3\xa5 beskytte seg mot fiendtligheter fra den baltiske kysten p\xc3\xa5 900-tallet, og den historiske invasjonen av Norge mot oppr\xc3\xb8rske nordmenn som ikke lot seg underkaste danske overstyre. Hovedpersonene i sagaen, Sigvald og hans bror Torkell, B\xc3\xbai og Vagn, finnes ogs\xc3\xa5 omtalt i skaldekvad, som refererer til det danske nederlaget ved Hj\xc3\xb8rungav\xc3\xa5g. _NEWLINE_Den f\xc3\xb8rste delen av sagaen forteller om kampene til den bortviste danske kongss\xc3\xb8nnen Svein Tjugeskjegg, f\xc3\xb8dt utenfor ekteskap, som makter \xc3\xa5 etterf\xc3\xb8lge sin far som konge av Danmark, noe han klarer ved langvarig kampanjer av herjinger, og som ender med det skjulte drapet av kongen av Palnatoke (P\xc3\xa1lna-T\xc3\xb3ki), Sveins fosterfar og den senere grunnleggeren av Jomsborg. Jomsvikingenes tilstedev\xc3\xa6relse i slaget ved Hj\xc3\xb8rungav\xc3\xa5g, som er klimakset i sagaen, er motivert ved Sveins bedrag eller falskhet. Han utnytter deres overmodige skryt og eder som de gir i fylla, og s\xc3\xa5ledes er bundet av selv n\xc3\xa5r de blir edrue.\n_START_SECTION_\nBroderskapet Jomsborg\n_START_PARAGRAPH_\nJomsborg er beskrevet i sagaene som en stor vendisk by med norr\xc3\xb8ne krigere, mens Jomsvikingenes saga sl\xc3\xa5r fast at bosetningen var fullstendig norr\xc3\xb8n, og brorskapet som ble dannet av Palnatoke, fikk stedet fra den mytiske vendiske herskeren Burislav. Jomsvikingenes saga portretterer jomsvikingene som en mektig krigsmakt som spiller sitt eget politiske spill mellom det polske og det danske konged\xc3\xb8mmene, men historikerne finner det ikke sannsynlig at de kunne manipulere herskere som Harald Gormsson, Svein Haraldsson og Boleslaw den tapre. _NEWLINE_Fra den tiden som jomsvikingene skal ha levd p\xc3\xa5 kysten av Polen finnes det ingen spor etter deres navn eller eksistens. Jomsborg, som Svolder og Hj\xc3\xb8rungav\xc3\xa5g, synes \xc3\xa5 v\xc3\xa6re, som Halld\xc3\xb3r Laxness slo fast, et sted som \xc2\xabikke ble skapt av Gud, men laget av islendere. Ikke engang filologene vet hvor disse stedene ligger.\xc2\xbb_NEWLINE_Jomsvikingene som fenomen har tiltrukket seg oppmerksomhet fra dansk og polsk ungdom, b\xc3\xa5de av romantiske idealister og  nynazister som f\xc3\xb8ler seg tiltrukket av jomsvikingenes legendariske brorskap. Jomsvikingene ble definert som broderskap ved \xc3\xa5 avgi en personlig ed, aldersbegrensninger, plikter, ved \xc3\xa5 gjennomg\xc3\xa5 manndomspr\xc3\xb8ver og de personlige b\xc3\xa5ndene innen gruppen. Dette er sannsynligvis et senere ridderideal fra senmiddelalderen og lite overens med det norr\xc3\xb8ne uavhengighetsidealet. Jomsvikingenes broderskap er s\xc3\xa5ledes ikke historisk korrekt for den tid hvor jomsvikingene skal ha eksistert.\n_START_SECTION_\nHva som kan v\xc3\xa6re sant\n_START_PARAGRAPH_\nDet bodde nok norr\xc3\xb8ne vikinger og r\xc3\xb8vere p\xc3\xa5 den baltiske kysten, men de var ikke jomsvikingene fra den omtalte sagaen. Deres n\xc3\xa6re tilknytning til de danske kongene tyder p\xc3\xa5 at Jomsborg mer sannsynlig kan knyttes til danske ringborger, det vil si at Jomsborg ikke var en by eller borg med sosiale funksjoner, men en milit\xc3\xa6r leir. _NEWLINE_Legenden om jomsvikingene kan da kokes ned til en gruppe av danske og vendiske krigere innenfor det danske rike. At norske og islandske omtaler overdriver jomsvikingenes betydning er et litter\xc3\xa6rt virkemiddel. Jo mer fryktet fienden er jo st\xc3\xb8rre \xc3\xa6re er det \xc3\xa5 overvinne dem. Til syvende og sist opptrer jomsvikingene b\xc3\xa5de ynkelig og forr\xc3\xa6dersk i Jomsvikingenes saga, og norske b\xc3\xb8nder har tilsynelatende sm\xc3\xa5 problemer med \xc3\xa5 beseire dem.'